Il-President tal-Kummissjoni Ewropea Ursula von der Leyen u l-President Joe Biden tal-Istati Uniti nedew Kunsill għall-Kummerċ u t-Teknoloġija (KKT) bejn l-UE u l-Istati Uniti waqt is-Summit bejn l-Istati Uniti u l-UE fi Brussell fil-15 ta' Ġunju 2021. Il-KKT se jservi bħala forum għall-Istati Uniti u l-Unjoni Ewropea biex jikkoordinaw l-approċċi għal kwistjonijiet kummerċjali, ekonomiċi u teknoloġiċi globali ewlenin u biex japprofondixxi r-relazzjonijiet kummerċjali u ekonomiċi trans-Atlantiċi bbażati fuq valuri demokratiċi kondiviżi. Dan il-Kunsill il-ġdid se jiltaqa' perjodikament fil-livell politiku biex imexxi l-kooperazzjoni. Se jkollu presidenza konġunta bejn il-Viċi President Eżekuttiv tal-Kummissjoni Ewropea u l-Kummissarju għall-Kompetizzjoni tal-UE, Margrethe Vestager; il-Viċi President Eżekuttiv tal-Kummissjoni Ewropea u l-Kummissarju għall-Kummerċ tal-UE, Valdis Dombrovskis; is-Segretarju tal-Istat tal-Istati Uniti, Antony Blinken; is-Segretarja tal-Kummerċ tal-Istati Uniti, Gina Raimondo; u r-Rappreżentanta tal-Kummerċ tal-Istati Uniti, Katherine Tai. Membri oħra tal-Kulleġġ u tad-Dipartimenti tal-Istati Uniti se jiġu mistiedna kif xieraq, biex b'hekk jiġu żgurati diskussjonijiet iffukati fuq kwistjonijiet speċifiċi f'approċċ ta' gvern sħiħ. Margrethe Vestager, il-Viċi President Eżekuttiv tal-Kummissjoni Ewropea u l-Kummissarju għall-Kompetizzjoni, qalet: “Għandna valuri demokratiċi komuni u rridu nsarrfuhom f'azzjoni tanġibbli fuq iż-żewġ naħat tal-Atlantiku. Biex naħdmu għal diġitalizzazzjoni ċċentrata fuq il-bniedem u swieq miftuħa u kompetittivi. Jiena ħerqana ħafna biex dan iseħħ. Dan huwa pass kbir għas-sħubija mġedda tagħna.” Valdis Dombrovskis, il-Viċi President Eżekuttiv tal-Kummissjoni Ewropea u l-Kummissarju għall-Kummerċ tal-UE, qal: “Il-Kunsill għall-Kummerċ u t-Teknoloġija bejn l-UE u l-Istati Uniti se jiftaħ toroq ġodda ta' kooperazzjoni trans-Atlantika. Se naħdmu flimkien biex niżguraw li l-kummerċ u t-teknoloġija jservu lis-soċjetajiet u lill-ekonomiji tagħna, filwaqt li nħarsu l-valuri komuni tagħna. Il-KKT huwa impenn konġunt biex insaħħu t-tmexxija teknoloġika u industrijali tagħna u nespandu l-kummerċ u l-investiment bilaterali. Itina wkoll għodod biex nindirizzaw theddid bħal kompetizzjoni inġusta u l-użu ħażin ta' teknoloġiji ġodda. Din hija prijorità ewlenija għall-UE, u kuntenti ħafna bil-fatt li issa tinsab ukoll fil-quċċata tal-aġenda kummerċjali trans-Atlantika.” Għanijiet ewlenin tal-KKT: Gruppi ta' ħidma Għall-bidu l-KKT se jinkludi l-gruppi ta' ħidma li ġejjin, li se jimplimentaw id-deċiżjonijiet politiċi u jibdluhom f'riżultati tanġibbli, jikkordinaw il-ħidma teknika u jirrapportaw fil-livell politiku: Fl-istess ħin, l-UE u l-Istati Uniti waqqfu Djalogu Konġunt dwar il-Politika tal-Kompetizzjoni li se jiffoka fuq l-iżvilupp ta' approċċ komuni u t-tisħiħ tal-kooperazzjoni dwar il-politika tal-kompetizzjoni u l-infurzar fis-setturi tat-teknoloġija.